ລາຄາອາຫານແພງຂຶ້ນ ໃນເຂດເອເຊຍ
ອົງການສະຫະປະຊາຊາດ ຮຽກຮ້ອງໃຫ້ນາໆຊາດ ຮ່ວມມືກັນ ກ່ຽວກັບລາຄາອາຫານ ທີ່ພວມແພງຂຶ້ນ ໃນເຂດເອເຊຍ
ອົງການອາຫານແລະກະເສດຂອງສະຫະປະຊາຊາດທີ່ເອີ້ນຫຍໍ້ວ່າ FAO ນັ້ນ ພວມຮຽກ ຮ້ອງໃຫ້ນາໆຊາດຮ່ວມມືກັນແກ້ໄຂບັນຫາລາຄາອາຫານທີ່ແພງຂຶ້ນນັບມື້ຢູ່ໃນເຂດເອເຊຍ ອົງການ FAO ເວົ້າວ່າ ລາຄາອາຫານຫລັກບາງຢ່າງໄດ້ຖີບໂຕຂຶ້ນ ແພງສຸດແບບບໍ່ເຄີຍ ມີມາກ່ອນແລະຈຳເປັນຕ້ອງໄດ້ມີການເອົາມາດຕະການ ເພື່ອໃຫ້ການຄຸ້ມຄອງພວກຄົນທຸກ ຍາກ ແລະປ້ອງກັນບໍ່ໃຫ້ລາຄາອາຫານເຫຼົ່ານີ້ ແພງຂຶ້ນຈົນຄວບຄຸມບໍ່ໄດ້ ນາຍ Daniel Schearf ຜູ້ສື່ຂ່າວຂອງ VOA ມີລາຍງານເລື່ອງນີ້ຈາກບາງກອກ ຂໍ້ມູນຂອງອົງການສະຫະປະຊາຊາດ ສະແດງໃຫ້ເຫັນວ່າ ລາຄາອາຫານ ໃນເດືອນກຸມພາຜ່ານມານີ້ ແມ່ນແພງສຸດ ເປັນປະວັດການເທົ່າທີ່ເຄີຍເຫັນມາ ທີ່ບາງກອກໃນມື້ວັນ ພຸດອາທິດແລ້ວ ອົງການອາຫານແລະກະເສດຂອງສະຫະ ປະຊາຊາດ ຫຼື FAO ກ່າວວ່າ ຢູ່ເອເຊຍລາຄາຂາຍຍ່ອຍ ສໍາລັບເຂົ້າ ຊຶ່ງເປັນອາຫານຫຼັກຂອງຂົງເຂດນັ້ນແພງກວ່າ ປີກາຍ 33% ຢູ່ບັງກລາແດັສ ສ່ວນຢູ່ຈີນ ແລະອິນໂດເນ ເຊຍນັ້ນແພງລື່ນປີ ກາຍ 23% ໃນມື້ວັນພຸດແລ້ວພວກຜູ້ຕາງໜ້າຈາກ 20 ປະເທດໃນເຂດ ເອເຊຍ ບັນດາອົງານຈັດຕັ້ງສາກົນ ສະຫະລັດແລະຍີ່ປຸ່ນໄດ້ ປະຊຸມກັນຢູ່ບາງກອກເພື່ອຊອກຫາຊ່ອງທາງແກ້ໄຂບັນຫາ ລາຄາອາຫານທີ່ກຳລັງແພງຂຶ້ນ ກອງປະຊຸມເປັນເວລາ 2 ມື້ທີ່ວ່ານີ້ແມ່ນເທື່ອທຳອິດຂອງຈຳນວນຫຼາຍໆຄັ້ງ ທີ່ ທາງອົງການ FAO ມີແຜນຈະຈັດຂຶ້ນຢູ່ໃນທົ່ວໂລກ ເພື່ອ ແກ້ໄຂບັນຫາຄວາມໝັ້ນຄົງທາງດ້ານອາຫານ ພວກຜູ້ຕາງໜ້າໃນກອງປະຊຸມໄດ້ຮັບຟັງວ່າລາຄາເຂົ້າສຳລັບປີນີ້ມີທ່າທາງວ່າຈະຢູ່ໃນລະ ດັບເດີມ ຍ້ອນບັນດາປະເທດຜະລິດເຂົ້າລາຍສຳຄັນໆຂອງຂົງເຂດ ເຊັ່ນປະເທດໄທແລະ ຫວຽດນາມ ຕ່າງກໍໄດ້ຮັບຜົນເກັບກ່ຽວທີ່ດີ ແຕ່ພວກເຈົ້າໜ້າທີ່ຂອງອົງການ FAO ເຕືອນວ່າ ລkຄາເຊື້ອໄຟທີ່ກຳລັງແພງຂຶ້ນນັ້ນອາດເຮັດໃຫ້ລາຄາເຂົ້າສູງຂຶ້ນຕື່ມກໍເປັນໄດ້ ທ່ານ Horoyuki Konuma ຜູ້ຕາງໜ້າ FAO ປະຈຳເຂດເອເຊຍປາຊີຟິກກ່າວວ່າ ພວກ ຄົນທຸກຍາກຢູ່ໃນເຂດເອເຊຍ ທີ່ໃຊ້ຈ່າຍລາຍໄດ້ຂອງຕົນຮອດ 70% ເພື່ອຊື້ອາຫານການ ກິນນັ້ນແມ່ນພວກທີ່ໄດ້ຮັບຄວາມກະທົບກະເທືອນຮ້າຍແຮງສຸດຈາກໄພເງິນເຟີ້ ລາຄາອາຫານທີ່ແພງຂຶ້ນໃນປີ 2007 ແລະປີ 2008 ນັ້ນພາໃຫ້ບາງປະເທດຢູ່ໃນຂົງເຂດ ທຳ ການເກັບສະສົມອາຫານ ແລະຫ້າມສົ່ງອອກອາຫານປະເພດເມັດຊົ່ວຄາວສົ່ງຜົນໃຫ້ ລາຄາເຂົ້າສານ ແພງຂຶ້ນຢ່າງໄວເປັນສອງເທົ່າ ນາງ Ertharin Cousin ເປັນເອກອັກຄະລັດຖະທູດສະຫະລັດປະຈຳພະແນກການດັ່ງກ່າວ ຂອງສະຫະປະຊາຊາດທີ່ກຸງໂຣມ ທ່ານນາງເວົ້າວ່າ ວິກິດການທີ່ວ່ານີ້ແມ່ນມີສາເຫດສ່ວນ ໃຫຍ່ມາຈາກການຈຳກັດຮັດແຄບໃນການສົ່ງເຂົ້າອອກໄປຂາຍຕ່າງປະເທດ ແລະພວກຜູ້ຊື້ ທີ່ຕື່ນຕົກໃຈຊຶ່ງເປັນສະຖານະການລັດຖະບານຂອງປະເທດຕ່າງໆຕ້ອງຫຼີກລ່ຽງນັ້ນ ທ່ານນາງ Cousin ເວົ້າວ່າ ໃນປີນີ້ສະມາຄົມບັນດາປະຊາຊາດໃນເຂດເອເຊຍຕາເວັນອອກສຽງໃຕ້ຫຼືອາຊ່ຽນ ຈີນ ຍີ່ປຸ່ນ ແລະເກົາຫຼີໃຕ້ໄດ້ສ້າງຕັ້ງຄັງເຂົ້າສໍາຮອງຍຸດທະສາດຂຶ້ນສຳລັບຍາມເກີດເຫດການສຸກເສີນ ສ່ວນສະມາຄົມການຮ່ວມມືໃນເຂດເອເຊຍໃຕ້ກໍກ່າວວ່າ ຕົນໄດ້ເພີ່ມການເກັບສະສົມອາຫານ ສໍາຮອງຂຶ້ນເປັນສອງເທົ່າ ນັບແຕ່ປີກາຍນີ້ເປັນຕົ້ນມາ ແລະມີແຜນການທີ່ຈະຕັ້ງທະນາຄານ ເຂົ້າປະຈຳຂົງເຂດຂຶ້ນ ທ່ານ Javed Hussain Mir ຜູ້ອຳນວຍການປະຈຳຂົງເຂດ ຂອງທະນາຄານພັດທະນາເອ ເຊຍຫຼື ADB ກ່າວວ່າ ມາເຖິງປັດຈຸບັນນີ້ມີແຕ່ບັນດາປະເທດໃນເຂດເອເຊຍທໍ່ນັ້ນທີ່ໄດ້ທຳ ການຮັບມືຢ່າງຂຸ້ນຂ້ຽວກັບລາຄາອາຫານການກິນທີ່ແພງຂຶ້ນນັ້ນ ທ່ານ Konuma ຈາກອົງການ FAO ກ່າວວ່າ ເພື່ອປ້ອງກັນບໍ່ໃຫ້ລາຄາອາຫານແພງຂຶ້ນ ໃນໄລຍະຍາວນັ້ນບັນດາລັດຖະບານແລະອົງການຈັດຕັ້ງສາກົນຕ່າງໆ ຕ້ອງໄດ້ເພີ່ມການລົງ ທຶນເຂົ້າໃສ່ດ້ານກະສິກຳແລະການຜະລິດອາຫານ ຊຶ່ງທ່ານເວົ້າວ່າ ບໍ່ໄດ້ມີການເອົາຫົວຊາ ມານັ້ນ ທ່ານກ່າວວ່າ ສັດສ່ວນຂອງການຊ່ອຍເຫຼືອໃນດ້ານການພັດທະນາສຳລັບການກະສິກຳໄດ້ ຫຼຸດລົງຈາກ 20% ໃນຊຸມປີ 1980 ມາເປັນ 5% ໃນທຸກມື້ນີ້ ແລະງົບປະມານແຫ່ງຊາດ ສຳລັບການພັດທະນາເຂດຊົນນະບົດຂອງປະເທດຕ່າງໆ ກໍມີທ່າອຽງຫລືແນວໂນ້ມແບບ ດຽວກັນນີ້